Ο Χριστόφορος Πέσκιας φτιάχνει κοτόσουπα βήμα βήμα
Ο Χριστόφορος Πέσκιας ετοιμάζει την πιο λαχταριστή κοτόσουπα με λαχανικά και μας δείχνει καρέ-καρέ πώς βράζουμε σωστά το κοτόπουλο.
2 κιλά περίπου κοτόπουλο, 1 μεγάλο δαφνόφυλλο, 6 κλωναράκια φρέσκο ή ξερό θυμάρι (ή 2 κουτ. γλυκού ξερό θυμάρι, τριμμένο), 1 γαρίφαλο, 2-3 κλωνάρια μαϊντανός, 10 κόκκοι μαύρο πιπέρι, αλάτι, 1 ολόκληρο ξερό κρεμμύδι, 1 κεφάλι σκόρδο, 5–6 μέτρια καρότα, καθαρισμένα και κομμένα σε κομμάτια μήκους 3-4 εκ., 1 μεγάλο κομμάτι σέλερι, 1 μικρή ντομάτα κομμένη στη μέση, 5-6 λευκά μανιτάρια, το άσπρο μέρος από 4–5 μεγάλα πράσα κομμένα σε κομμάτια μήκους 3 – 4 εκ., 6-8 πολύ μικρά κολοκυθάκια, ολόκληρα, 150–200 γρ. λευκά μανιτάρια 
Ετοιμάζουμε ένα μπουκέ γκαρνί, βάζοντας τη δάφνη, τα κλωνάρια θυμαριού, το γαρίφαλο, το μαϊντανό και τα πιπέρια σε ένα κομμάτι τουλπάνι, και τα δένουμε με σπάγκο μαγειρικής. Βάζουμε στην κατσαρόλα ολόκληρο το κοτόπουλο και το σκεπάζουμε καλά με κρύο νερό (υπολογίζουμε γύρω στα 2 1⁄2 – 3 λίτρα).Προσθέτουμε αλάτι, ακολουθώντας τον κανόνα 10 – 12 γρ. ανά κιλό κρέατος, ανάβουμε το μάτι στη μέγιστη θερμοκρασία και περιμένουμε να αρχίσει να κοχλάζει το νερό.Μόλις πάρει βράση το νερό, χαμηλώνουμε τη φωτιά και ξεκινάμε να ξαφρίζουμε, να απομακρύνουμε δηλαδή τον γκριζωπό αφρό που ανεβαίνει στην επιφάνεια. Για τα πρώτα 20 – 30 λεπτά ξαφρίζουμε συνεχώς με μια κουτάλα της σούπας, όχι τρυπητή. Προσθέτουμε το κρεμμύδι, το κεφάλι σκόρδου κομμένο στη μέση, το καρότο, το σέλερι, την ντομάτα, τα μανιτάρια και το μπουκέ γκαρνί και βράζουμε για 1 1/2 ώρα.Συνεχίζουμε να ξαφρίζουμε κατά τη διάρκεια του μαγειρέματος, για όσο σχηματίζεται αφρός. Αν, στη διάρκεια του βρασίματος, σωθούν τα υγρά, συμπληρώνουμε ζεστό νερό, τόσο ώστε να σκεπάσει και πάλι τα υλικά. Ρυθμίζουμε ξανά τη φωτιά, ώστε το υγρό να βράζει πολύ απαλά, για να μη θολώσει η σούπα και γίνει γλυφή. Ξαφρίζουμε, πιο αραιά πια, μέχρι να γίνει τελείως διαυγής ο ζωμός.Βγάζουμε προσεκτικά με δύο κουτάλες το κοτόπουλο από την κατσαρόλα, το βάζουμε σε μια πιατέλα και το διατηρούμε ζεστό, μέχρι να ετοιμάσουμε τη σούπα.Με μια τρυπητή κουτάλα αφαιρούμε τα λαχανικά και το μπουκέ γκαρνί από την κατσαρόλα. Για ακόμη καλύτερο αποτέλεσμα, σουρώνουμε το ζωμό από ψιλή σήτα-σινουά. Επαναφέρουμε το ζωμό στην κατσαρόλα και τον βάζουμε να βράσει σε μέτρια φωτιά.Μόλις πάρει βράση ο ζωμός, προσθέτουμε τα καρότα και τα πράσα. Βράζουμε για 10 λεπτά.Προσθέτουμε τα κολοκυθάκια, ολόκληρα, και βράζουμε για άλλα περίπου 3 λεπτά.Προσθέτουμε τα λευκά μανιτάρια και βράζουμε για άλλα 2 λεπτά. Διορθώνουμε το αλάτι.Κόβουμε το κοτόπουλο σε κομμάτια, με ένα καλό μαχαίρι και μια πιρούνα. Μοιράζουμε τα κομμάτια σε βαθιά πιάτα, συμπληρώνουμε με λαχανικά και ζωμό, πασπαλίζουμε με πιπέρι και ψιλοκομμένο μαϊντανό και σερβίρουμε την κοτόσουπα.
Κοτόπουλο,Λαχανικά